b'\n_START_ARTICLE_\nPlease Kill Me\n_START_PARAGRAPH_\nPlease Kill Me: Punkin sensuroimaton esihistoria on vuonna 1996 julkaistu tietokirja, joka kertoo haastattelujen kautta punkliikkeen juurista, noususta ja my\xc3\xb6hemmist\xc3\xa4 vaiheista. Teoksen ovat koonneet Legs McNeil ja Gillian McCain, ja se koostuu p\xc3\xa4\xc3\xa4osin heid\xc3\xa4n tekemist\xc3\xa4\xc3\xa4n sadoista haastatteluista. Kirjan on suomentanut Ike Vil._NEWLINE_Please Kill Me alkaa New Yorkista ja vuodesta 1965, The Velvet Undergroundin perustamisesta ja Andy Warholin The Factoryn kuvioista. Teoksessa kuvataan muun muassa merkitt\xc3\xa4vien punkyhtyeiden synty\xc3\xa4, niiden j\xc3\xa4senten kaoottisia el\xc3\xa4m\xc3\xa4nvaiheita ja kuuluisia kohtaamisia. Suuressa osassa ovat my\xc3\xb6s huumetempaukset, sosiaaliset valtataistelut, seksisekoilut ja syv\xc3\xa4llisemm\xc3\xa4t pohdinnat. Muusikoiden lis\xc3\xa4ksi puheenvuoro on toimittajilla, b\xc3\xa4nd\xc3\xa4reill\xc3\xa4, roudareilla, n\xc3\xa4yttelij\xc3\xb6ill\xc3\xa4 ja valokuvaajilla. Kirjan p\xc3\xa4\xc3\xa4paino on joka tapauksessa Yhdysvalloissa 1960-luvulla syntyneell\xc3\xa4 underground-kulttuurilla, joka loi pohjan punkin kehittymiselle. My\xc3\xb6hemmin suureen suosioon nousseita englantilaisia punkin \xc3\xa4\xc3\xa4nitorvia, kuten esimerkiksi Sex Pistolsia, ei teoksessa k\xc3\xa4sitell\xc3\xa4 yht\xc3\xa4 laajasti._NEWLINE_Haastateltujen joukkoon lukeutuvat muun muassa Andy Warhol, Lou Reed, Danny Fields, Nico, Wayne Kramer, Iggy Pop, Dee Dee Ramone, Patti Smith, Malcolm McLaren, Nancy Spungen, Johnny Thunders, Debbie Harry ja Richard Hell._NEWLINE_Kirjaa on kiitelty tarkkan\xc3\xa4k\xc3\xb6isyydest\xc3\xa4\xc3\xa4n ja ilkikurisuudestaan. Michael Monroe kommentoi Please Kill Me:t\xc3\xa4 seuraavasti: "Kiehtova kirja yhdest\xc3\xa4 rock \'n\' rollin t\xc3\xa4rkeimm\xc3\xa4st\xc3\xa4 ajanjaksosta, sek\xc3\xa4 siihen liittyvist\xc3\xa4 henkil\xc3\xb6ist\xc3\xa4 ja b\xc3\xa4ndeist\xc3\xa4. V\xc3\xa4ltt\xc3\xa4m\xc3\xa4t\xc3\xb6nt\xc3\xa4 luettavaa kaikille, joita kiinnostaa rock \'n\' roll varsinaisessa olemuksessaan, etenkin 60-luvun lopusta ns. "punk rockin" alkujuurista l\xc3\xa4htien".\n_START_SECTION_\nNimi\n_START_PARAGRAPH_\nPlease Kill Me sai nimens\xc3\xa4 Richard Hellin t-paidasta, johon t\xc3\xa4m\xc3\xa4 oli itse kirjoittanut kyseisen tekstin. Useat henkil\xc3\xb6t ovat n\xc3\xa4hneet paidan h\xc3\xa4nen p\xc3\xa4\xc3\xa4ll\xc3\xa4\xc3\xa4n, mutta h\xc3\xa4n ei itse muista pit\xc3\xa4neens\xc3\xa4 sit\xc3\xa4 kertaakaan: "Olin liian n\xc3\xb6ss\xc3\xb6 pukeutuakseni siihen, mutta muistan kyll\xc3\xa4 hyvin miten pakotin Richard Lloydin kiskomaan sen ylleen."'